समाजशास़्त्री इसे ही मुख्यधारा से अलग आदिवासी जीवन- समाज कहते हैं। प्रख्यात विद्वान मैनेजर पाण्डेय इसे परिभाषित करने के क्रम में कुछ यही कहते हैं-‘‘ आदिवासियों के जीवन, उनकी सामाजिक संरचना, उनकी संस्कृति आदि को ध्यान में रखें, तो सुविधा के लिए यह कहा जा सकता है कि इस देश में बड़ी संख्या में और अगर आप भारत के नक़्शे को देखें, तो बहुत बड़े भू -भाग में जो लोग मुख्यधारा, तथा कथित मुख्यधारा से अलग रहते हैं, जो अपनी जि़ंदगी मध्यकालीन और आधुनिक सामाजिक प्रक्रियाओं से नहीं चलाते, बल्कि पुरानी प्रक्रिया से चलाते हैं, उन्हीं लोगों को आदिवासी कहा जाता है।’’1 कहने की जरूरत नहीं है कि आज जिसे इक्कीसवीं सदी का विकसित भारत बताया जा रहा है उसका एक बड़ा भू-भाग यही आदिवासी लोगों की अविकसित दुनिया है, जो समूचे भारत के विभिन्न हिस्सों में पसरा हुआ है।